ACE วิ่งต่อ 2% โบรกชูเป้า 5.20 บ. รับข่าวเซ็นซื้อขายไฟฟ้า SPP Hybrid ปักหมุด COD ปี 65
ACE วิ่งต่อ 2% โบรกชูเป้า 5.20 บ. รับข่าวเซ็นซื้อขายไฟฟ้า SPP Hybrid ปักหมุด COD ปี 65
29 มี.ค. 2564

ผู้สื่อข่าวรายงานว่า ราคาหุ้น บริษัท แอ๊บโซลูท คลีน เอ็นเนอร์จี้ จำกัด (มหาชน) หรือ ACE ณ เวลา 10.14 น. อยู่ที่ระดับ 4.16 บาท บวก 0.08 บาท หรือ 1.96% สูงสุดที่ระดับ 4.26 บาท ต่ำสุดที่ระดับ 4.08 บาท ด้วยมูลค่าการซื้อขาย 891.97 ล้านบาท

ด้านนักวิเคราะห์ บริษัทหลักทรัพย์ ทรีนีตี้ จำกัด ระบุว่า ACE ลงนามสัญญาซื้อขายไฟฟ้า SPP Hybrid นาบอน 1 และ 2 กับกฟผ.เป็นที่เรียบร้อยแล้ว ซึ่งมีมุมมองเป็นบวกกับการประกาศ PPA ดังกล่าว โดยโครงการ SPP Hybrid ดังกล่าวคาดว่าจะ COD ได้ในช่วงปี 2565
ทั้งนี้ได้นับรวมประมาณการของโครงการดังกล่าวไว้ในราคาเป้าหมาย 5.20 บาทแล้ว ซึ่งอิงวิธี DCF จากโรงไฟฟ้าที่จำหน่ายไฟฟ้าเชิงพาณิชย์แล้ว 19 โครงการ และที่อยู่ระหว่างเจรจาอีก 13 โครงการ รวมกำลังการผลิต 450 เมกะวัตต์ และประเมินความน่าจะเป็นของมูลค่าของโครงการที่มีความเป็นไปได้ในอนาคต
โดยปัจจุบันราคาหุ้นคิดเป็น PER ปี 2564 ที่ 17 เท่าและ PER ปี 2565 ที่ 12 เท่า ยังนับว่าราคายังถูกเทียบกับโอกาสในการเติบโตข้างหน้า ดังนั้นยังคงคำแนะนำ “ซื้อ” ACE ราคาเป้าหมาย 5.20 บาท
 
ขณะที่ นายธนะชัย บัณฑิตวรภูมิ กรรมการและประธานเจ้าหน้าที่บริหาร ACE เปิดเผยว่า ขณะนี้บริษัทอยู่ระหว่างการเจรจาเพื่อเข้าควบรวม หรือซื้อกิจการ (M&amp;A) จำนวน 3-4 ราย ซึ่งมีโอกาสที่จะเห็นการปิดดีลได้ภายในปี 2564 (ปีนี้) และสามารถรับรู้รายได้ทันที
ขณะเดียวกัน บริษัทมีความพร้อมเข้าร่วมประมูลโครงการโรงไฟฟ้าชุมชนนำร่องที่เปิดรับซื้อไฟฟ้า 150 เมกะวัตต์ (MW), โครงการโรงไฟฟ้าขยะชุมชนที่เตรียมเปิดรับซื้อ 400 เมกะวัตต์ รวมถึงแผนขยายการลงทุนในต่างประเทศด้วย ซึ่งจะเป็นส่วนช่วยผลักดันให้กำลังการผลิตของบริษัทเป็นไปตามเป้าที่ตั้งไว้ 1,000 เมกะวัตต์ ภายในปี 2567 จากปัจจุบันบริษัทมีกำลังการผลิตติดตั้งอยู่ที่ 257.57 เมกะวัตต์
โดยล่าสุดเมื่อวันที่ 19 มี.ค. 2564 ที่ผ่านมา บริษัท เอซีอี โซลาร์ จำกัด (ACE Solar) และบริษัท ไบโอ เพาเวอร์ แพลนท์ จำกัด (BPP) ได้ลงนามสัญญาซื้อขายไฟฟ้า (PPA) กับการไฟฟ้าฝ่ายผลิตแห่งประเทศไทย (กฟผ.) แล้ว จำนวน 2 โครงการ กำลังการผลิตรวม 50 เมกะวัตต์ ได้แก่ โครงการโรงไฟฟ้าพลังงานสะอาดนาบอน 1 (โรงไฟฟ้า SPP Hybrid นาบอน 1) เป็นโรงไฟฟ้าชีวมวล กำลังการผลิตติดตั้ง 25 เมกะวัตต์ มีสัญญา PPA อยู่ที่ 21.50 เมกะวัตต์ และโครงการโรงไฟฟ้าพลังงานสะอาดนาบอน 2 (โรงไฟฟ้า SPP Hybrid นาบอน 2) เป็นโรงไฟฟ้าชีวมวล กำลังการผลิตติดตั้ง 25 เมกะวัตต์ มีสัญญา PPA อยู่ที่ 21.50 เมกะวัตต์
สำหรับโครงการโรงไฟฟ้า SPP Hybrid นาบอน 1 และ 2 เป็นโรงไฟฟ้าชีวมวล ตั้งอยู่ในพื้นที่อำเภอนาบอน จังหวัดนครศรีธรรมราช มีสัญญา PPA กับกฟผ. แบบ Feed-in Tariff (FiT) อายุสัญญา 20 ปี ทำให้ปัจจุบันกลุ่มบริษัทมีโครงการโรงไฟฟ้า SPP Hybrid ที่ลงนามในสัญญา PPA เป็นที่เรียบร้อยแล้วรวม 3 โครงการ กำลังการผลิตติดตั้งรวม 70 เมกะวัตต์ คงเหลือเพียง 1 โครงการ คือโครงการโรงไฟฟ้า SPP Hybrid ระนอง กำลังการผลิตติดตั้ง 23 เมกะวัตต์ ซึ่งดำเนินการโดย ACE Solar ที่ยังไม่ได้รับการลงนาม PPA โดยยังอยู่ในขั้นตอนการขอขยายระยะเวลาการลงนาม PPA และขยายกำหนดวัน SCOD กับหน่วยงานที่เกี่ยวข้อง
อย่างไรก็ตาม ปัจจัยที่จะทำให้ผลประกอบการในปีนี้ของบริษัทเติบโต มาจากการเข้าซื้อโรงไฟฟ้าชีวมวล 3 แห่งเมื่อปลายปี 2563 กำลังการผลิตรวม 26.9 เมกะวัตต์ ซึ่งในปีนี้จะรับรู้รายได้เต็มปี, โครงการโรงไฟฟ้าขยะที่ COD เมื่อเดือน ธ.ค. 2563 จะรับรู้รายได้เต็มปีเช่นกัน, การปรับปรุงประสิทธิภาพเครื่องจักรทำให้มาร์จิ้นดีขึ้น, ดีล M&amp;A ซึ่งเป็นการคุยต่อเนื่องจากปีก่อน และมีโอกาสที่จะเกิดขึ้นในปีนี้ เป็นโครงการที่ COD แล้ว จึงสามารถรับรู้รายได้ทันที นอกจากนี้ปัจจุบันบริษัทยังมีโครงการที่อยู่ในมือกว่า 200 เมกะวัตต์ ที่จะเร่งลงนาม PPA และก่อสร้างต่อไป